Cerkew św. Mikołaja Cudotwōrcy – dŏwnŏ cerkew, kerŏ była we Sosnowcu. Gyszichta. Cerkew ôstała wystawionŏ bezto, iże na anfangu XX stoleciŏ wielość prawosławnych miyszkańcōw Sosnowca wzrosłŏ do 3 tysiyncy perzōn. Tedy tyż ukŏzoł sie ajnfal coby powiynkszyć juże bydōncõ cerkew we Sosnowcu, atoli ciynżkość powiynkszyniŏ cerkwije a brak możebności ôdbywaniŏ nŏbożyństw sprawiyły, iże uzdano ô wystawiyniu nowyj cerkwije. 27 mŏja 1901 roku postawiōno piyrszõ cegłōwkã pod stawiyniy nowyj cerkwije. Plac pod cerkwije ôfiarowoł Sosnowski Sztamgyszeft Akcyjny. Inksze tringeldy ôfiarowali: Franz Schön we wielości 25 tysiyncy rubli, Henryk Dietel 10 tysiyncy rubli a Wōnglowy Sztamgyszeft tyż 10 tysiyncy rubli. Reskiyrym kōmitetu stawianiŏ ôstoł Franz Schön. Cerkew poświyncōno 26 paździyrnika 1906 roku. Cołkŏ utrŏta na wystawiynie to 90 tysiyncy rubli. Robotōm kerowoł technik Jastrzębski, projekt zrobiōł Władimir N. Pokorewski a ikōnostas wykōnoł moskewski majster Sokołow. Utrŏtã (w cynie 8 tysiyncy rubli) za ikōnostas pokrōł Henryk Dietel. Ikōny pisoł moskewski malyrz Teorin. We cerkwije po rŏz piyrszy zastosowano cyntralne ôgrzywanie. Zastosowano haj tyż ôświytlynie na sztrōm. Cerkew zbulōno w 1938 roku krōm ôdpŏry roztōmajtych perzōn jak familije Dietlōw eli katolickigo ksiyndza Franciszka Goli.